KURZUS: Gépszerkesztés és modellezés

MODUL: II. modul: Csapágyak

6. lecke: Golyós és görgős csapágyak

| Cél: Követelmény: Gördülőcsapágyak típusainak és ábrázolásának megismerése.
Követelmény: A tananyag elsajátítása akkor tekinthető sikeresnek, ha Ön:
ki tudja választani a csapágyat a megadott tulajdonságok szerint; fel tudja ismerni és meg tudja nevezni a különböző csapágyakat; tud rajzolni mélyhornyú golyós és hengergörgős csapágyat.
Kulcsszavak: golyós csapágy, görgős csapágy.
6.1. Radiális (gyűrűs) golyóscsapágyak
A radiális golyóscsapágyak a fő radiális terhelésükön kívül, típustól függően kisebb-nagyobb axiális terhelést is fel tudnak venni. Fő típusait mutatja a 6.2. ábra.
Radiális golyóscsapágyak
6.1. ábra
Mélyhornyú golyóscsapágy (a, b)
Az egysoros kivitel egyszerű felépítésű, leggyakoribb típus. Radiális- és mindkét irányú axiális terhelést is fel tud venni. Létezik egy és kétoldali védőtárcsás (Z, 2Z) és tömítőtárcsás (RS, 2RS) kivitelben. (Szennyeződés bejutástól és kenőzsír kijutástól védettek). A kétsoros kivitelű ritkábban használatos. Az egysoroshoz képest nem dupla a teherbírása, de rezgésekre kevésbé érzékeny. Szennyezett helyeken pl. mezőgazdasági gépekben is használják.
Vállcsapágy (c)
Egysoros kivitelben készül.
Külső gyűrűje egyvállas. Radiális- és egyirányú axiális terhelést tud felvenni. Gyakran párosával, szembefordítva építik be, hogy a mindkét irányú axiális terhelést felvegyék. Viszonylag kis méretekben készül.
Beálló golyóscsapágy (d)
A külső és belső gyűrű tengelyvonalánál szögbeállás lehetséges. Külső gyűrűjének belső felülete gömbfelület, a furata hengeres, vagy kúpos kivitelű. Fészekfurat és tengelycsap egytengelyűségre lazább az előírása (0,04-0,05 rad). Hosszú tengelyek ágyazására, mezőgazdasági gépek csapágyazására használják.
Ferdehatásvonalú csapágy (e, f, g)
Az egy golyósoros kivitelű egyirányú, a két golyósoros és osztott belsőgyűrűs (duplex) kivitelű csapágyak kétirányú axiális terhelést is fel tudnak venni. Pontos tengelyirányú vezetést igénylő helyeken, fogaskerék-hajtóművekben, szerszámgépekben, személygépkocsik kerékcsapágyazásánál használatosak.
A csapágygyűrűk sraffozása az új szabvány szerint egy irányba történik!
6.2. Axiális (tárcsás) golyóscsapágyak
Egyfelé ható axiális erővel terhelhetők az egysoros tárcsás és az egysoros beálló tárcsás csapágyak. Ezek a csapágyak kis fordulatszámon üzemeltethetők. A két tárcsa egyike a tengelytárcsa, a másik pedig a fészektárcsa, a golyósort a lemez kosárszerkezet fogja össze. A kétsoros axiális golyóscsapágyak kétirányú axiális erővel terhelhetők és nagyobb fordulatszámnál alkalmazhatók.
Axiális golyóscsapágyak
6.2. ábra
A golyós tárcsáscsapágyak túl nagy terheléseket és erős dinamikus hatásokat nem tudnak felvenni.
6.3. Radiális görgőscsapágyak
A radiális görgőscsapágyak a golyóscsapágyakhoz képest nagyobb terhelhetőségűek, és a dinamikus igénybevételekre is alkalmasak. Legtöbb típusuk egysoros, de a henger- és hordógörgősek kétsoros kivitelben is készülnek (6.3. ábra).
Radiális görgőscsapágyak
6.3. ábra
A csapágy gyűrűk sraffozása az új szabvány szerint egy irányba történik!
Hengergörgős csapágyak (a)
A hengergörgős csapágyak nagyobb teherbírásúak, mint a radiális golyóscsapágyak. Nagy fordulatszámmal üzemeltethetők. Szétszedhetők, ezért a be- és kiszerelésük könnyebb. Az NJ és NUP típusok egy-, illetve két irányból fel tudnak venni bizonyos nagyságú axiális terhelést is. Az NU és N jelű csapágyaknak csak egyik gyűrűjüknél van váll, így azok csak radiálisan terhelhetők. A kétsoros hengergörgős csapágyak nagy futáspontosságúak, rezgésekre nem érzékenyek és nagy terhelhetőségűek. Ma már gyártanak kereszthengergörgős kivitelt, melyet nagy terhelésű, csapágyazásokhoz ajánlják. Radiális-, kétirányú axiális- és nyomatékterhelést is fel tud venni.
Tűgörgős csapágyak (b)
Kis átmérőjű, de hosszú hengergörgőkkel ellátottak. Radiális helyigényük kicsi. A kosárszerkezettel rendelkezők magas fordulatszámon is üzemeltethetők. Belső, vagy külső gyűrű nélküli kivitel pontos beépítési hely kialakítást igényel. Csak radiálisan terhelhetők.
Beálló görgőscsapágyak (c)
Hordó alakú gördülőelemekkel, hengeres vagy kúpos tengelyfurattal készülnek, egysoros vagy kétsoros megoldással.
A nagymértékű radiális terhelés mellett az egysoros kivitel kisebb-, a kétsoros kivitel nagy axiális terhelést is fel tud venni.
Nagy terheléseknél fellépő nagy súrlódás miatt kis fordulatszámnál alkalmazhatók. Nagy dinamikus terhelésekre is kiválóan alkalmasak.
Egysoros csapágy belső gyűrűjénél a gördülőtestek kétoldali vállal megtámasztottak, a kétsorosak belső gyűrűjén pedig a gördülőelemsorok között vezető vállkiképzés van. A korszerű csapágyaknál a vezető vállak helyett tömör üvegszállal erősített poliamid kosárszerkezetet alkalmaznak, és a csapágy még jobban terhelhető. Alkalmazásuk: emelőgépekben, hengerművekben, szállítógépekben stb.
Kúpgörgős csapágyak (d)
Csonkakúp alakú gördülőelemek a külső és belső gyűrű kúpfelületén gördülnek. A gördülőfelületek alkotóvonala és a gördülőelemek forgásközépvonala egy pontban, a tengelyvonalon metsződnek, így jön létre a tiszta gördülés. A radiális terhelés mellett, egyirányú jelentős nagyságú axiális terhelést is fel tud venni. Alkalmazáskor párosával, egymással szembefordítva építik be, így kétirányú axiális terhelést is fel tudnak venni. A kúpgörgős csapágyak szétszedhetők, ezért beszerelésnél a csapágyjátékot be kell állítani.
Nagy terhelésű és mindkét tengelyirányban adott játékkal rögzített tengelyek csapágyazásra az egyszerű kúpgörgős csapágy helyett a párosított egysorú kúpgörgős csapágypárt lehet beépíteni. A gyártók "X" (DF); "O" (DB); tandem (TD) elrendezéssel ajánlják a felhasználóknak. Ezek a csapágyak szerelés- és beállítási hibákra nem érzékenyek, pontos axiális tengelyvezetést biztosítanak, nagy axiális és radiális teherbírásúak, egyszerű a karbantartásuk és kenésük.
A kúpgörgős csapágyak jellemző alkalmazási területei: járműkerék csapágyazás, hajtóművek- és szerszámgépek tengelyeinek csapágyazása.
6.4. Axiális (tárcsás) görgőscsapágyak
Az egyfelé ható görgős és a tűgörgős axiális csapágy csak axiális terhelésre alkalmas. A hordógörgős, beálló típus az axiális terhelés mellett, bizonyos mértékű radiális terhelést is fel tud venni.
Axiális görgőscsapáyak
6.4. ábra
Alkalmazási területe széleskörű, a beálló mozgása, erőfelvétele és a nagy fordulatszámra való alkalmassága miatt.
Az axiális kéttárcsás görgős csapágyakban a gördülőelem kúpgörgő is lehet. A hengergörgők több sorban is elhelyezkedhetnek a kosárszerkezetben.

| Önellenőrző feladatok
1. Az alábbi állításokról döntse el, hogy igazak vagy hamisak!
A gördülőcsapágyak terhelés szerint lehetnek radiális csapágyak, melyek jellemzően a forgástengelyre merőleges erőket vesznek fel. |
A gördülőcsapágyak axiális irányú terhelés felvételére alkalmatlanok. |
Létezik olyan gördülőcsapágy kialakítás, ami fel tud venni axiális irányú terhelést is. |
2. Hogy nevezik a radiális csapágyat másképpen?
| Kerékcsapágy.
| Görgős csapágy.
| Gyűrűs csapágy.
Válassza ki a felsorolásból azt a csapágy típust, amelyre igaz a következő állítás! Külső gyűrűjének belső felülete gömbfelület.
| Mélyhornyú golyóscsapágy.
| Vállcsapágy.
| Önbeálló golyóscsapágy.
| Ferdehatásvonalú golyóscsapágy.