KURZUS: Gépszerkesztés és modellezés

MODUL: II. modul: Csapágyak

5. lecke: Gördülőcsapágy feladata, tulajdonságai, típusai

| Cél: gördülőcsapágy feladatainak, tulajdonságainak, terheléseinek megismerése.
Követelmény: A tananyag elsajátítása akkor tekinthető sikeresnek, ha Ön:
tudja, hogy mi a gördülő csapágy feladata; ki tudja választani a csapágyak tulajdonságait; ismeri a csapágyak terheléseit; tudja, hogy mi a radiális csapágy és hogy nevezik másképpen.
Kulcsszó: gördülőcsapágy.
5.1. A gördülőcsapágy feladata és tulajdonságai
A gördülőcsapágy relatív mozgást lehetővé tevő szerkezet, mely forgó vagy lengő mozgást végző, erőátvitelt biztosító alkatrészek, pl. tengelyek, csapok megtámasztására, vezetésére szolgál.
A gördülőcsapágyak tulajdonságai:
A terhelésátadást gördülőmozgással végzik, belső súrlódásuk kicsi, a gördülő ellenállásuk gyakorlatilag a fordulatszámtól független. A kis súrlódás miatt egyszerű és kismértékű a kenésigényük. A forgásértelmük tetszőleges. Karbantartási igényük kicsi. Nemzetközileg szabványosított, kereskedelmi áruként gyorsan pótolható, cserélhető gépelemek. A dinamikus hatásokra érzékenyek. Szinte kizárólag osztatlan kivitelűek, ezért alkalmazásuk korlátozott. Szilárd szennyeződésre (por-, fémszemcse) érzékenyek. Rezgéskeltő hatásra érzékenyek és a változó terhelések miatt zajosak.
5.2. Gördülőcsapágyak típusai
A gördülőcsapágyak jellemzően két gyűrűből, vagy két tárcsából állnak, e két elem között kosárral egybetartott, egyenlő osztásban, golyók vagy görgők helyezkednek el. A gördülőcsapágyakat szokás egy-, vagy két oldalon zártan, tömítéssel is gyártani. A gördülőcsapágyak gyűrűi, tárcsái acélból készülnek, a gördülőelemek tükrösítettek és anyaguk edzett acél. A kosárszerkezet készülhet acélból, sárgarézből, gömbgrafitos vasöntvényből, könnyűfémből vagy műanyagból. A porvédő vagy tömítőtárcsák anyaga acéllemez vagy hőálló gumi lehet.
A gördülőcsapágyak általában zsírkenésűek, ritkábban olajkenésűek.
5.2.1. Gördülőcsapágyak osztályozása
A terhelés iránya szerint:
Radiális csapágyak (hordozó csapágyak) vagy más néven gyűrűscsapágyak, melyek jellemzően a forgástengelyre merőleges erőket vesznek fel Axiális csapágyak (támasztócsapágyak) vagy más néven tárcsáscsapágyak, melyek a tengelyirányú erőket veszik fel
A gyűrűscsapágyak több fajtája, a radiális terhelés mellett még axiálisan is terhelhetők.
A gördülőtestek alakja szerint a csapágyak lehetnek:
golyósak görgősek (hengergörgős, tűgörgős, hordógörgős, kúpgörgős, rugógörgős)
Szerkezetük szerint a csapágyak lehetnek:
merevek önbeállók

| Önellenőrző feladatok
1. Mi a gördülő csapágy feladata?
| A gördülőcsapágy feladata, hogy a forgatónyomatékot átvigye két gépelem között.
| A gördülőcsapágy relatív mozgást lehetővé tevő szerkezet, mely forgó vagy lengő mozgást végző, erőátvitelt biztosító alkatrészek, pl. tengelyek, csapok megtámasztására, vezetésére szolgál.
| A gördülőcsapágy feladata, hogy két tér részt elválasszon egymástól.
2. Az alábbi állításokról döntse el, hogy igazak vagy hamisak!
Karbantartási igényük kicsi. |
A dinamikus hatásokra érzékenyek. |
Rezgéskeltő hatásra érzékenyek és a változó terhelések miatt zajosak. |
Kis súrlódás lép fel a gördülő elem és a futópálya felülete közt, ezért nem igényel kenőanyagot. |