KURZUS: Gépszerkesztés és modellezés

MODUL: I. modul: Kötések

3. lecke: Csapszegek, szegek, rögzítőgyűrűk

| Cél: csapszegek, szegek, axiális rögzítőgyűrű alkalmazásának, ábrázolásának megismerése
Követelmény: A tananyag elsajátítása akkor tekinthető sikeresnek, ha Ön:
tudja, hogy mire használják a csapszegeket, szegeket; tudja, hogy mi az előnye a kúpos szeges kötésnek; tudja, hogy hogy lehet a fejnélküli csapszeget furatban axiálisan rögzíteni; tudja, hogy milyen esetben alkalmazzuk a belső menettel rendelkező kúpos csapszeget; fel tudja ismerni a szabványos alkatrészeket; tudja, hogy mi a különbség a kúpos szeg és a belső menetes kúpos szeg alkalmazása között; ismeri a szegek, csapszegek rajzolási szabályait; tudja, hogy mi a különbség a csavarkötés, a kúpos szeg kötés és a csapszegkötés között; tudja, hogy milyen igénybevétele van a kúpos szegnek, csapszegnek; tudja, hogy hol találkozhatunk hengeres vagy kúpos szeggel; tudja, hogy mely szerszámok szükségesek a kiszereléshez; ki tudja választani a nagyobb átmérőt axiális rögzítőgyűrű esetén; tud rajzolni axiális rögzítőgyűrűvel megvalósított axiális rögzítést.
Kulcsszavak: csapszeg, szeg, axiális rögzítőgyűrű.
Géprészek egyszerű és olcsó kötőelemei a csapszegek, szegek és más hasonló alakú kötőelemek. Ezek az elemek laza és szilárd kötések megvalósítására használhatók, pl. csuklók csapjaiként, vezető- vagy központosító elemként, továbbá túlterhelés elleni biztosítóelemként.
A szegek lényegesen több változatban, illetve kialakításban készülnek, mint a csapszegek.
Hengeres szegek
A szegeket lényegében három fő csoportba oszthatjuk (3.1. ábra):
a) ábra szerinti illesztőszegeket használunk levehető gép- és szerszámrészek helyzetének biztosítására. Az illesztése általában H7/m6. A furat dörzsölt, a kötéseket viszonylag ritkán oldják. b) ábra szerinti rögzítőszegeket gyakran oldható kötésekhez használják. A H8/h8 illesztés kis játékot biztosít. c) ábra szerinti hasított, feszítő csőszeg gyorsan készíthető és gyakran oldható kötést ad. A H12 tűrésű fúrt furatba a rugóacélból készült csőszerű szeg rugalmasan befeszül.
Illesztőszeg (a), rögzítőszeg (b) és hasított csőszeg (c)
3.1. ábra
Fej nélküli és fejes csapszeg géprajzi ábrázolása (3.2. ábra):
Fejnélküli (fent) és fejes (lent) csapszeg és csapszegkötés
3.2. ábra
A hengeres szegek fő típusai (és megnevezésük):
Hengeres szeg, A (Illesztőszeg), illesztés: H7/m6; Hengeres szeg, B (Rögzítőszeg), illesztés: H9/h8; Hengeres szeg C (Szegecsszeg), illesztés: H11/h11; Edzett illesztőszeg, illesztés: H7/m6; Hasított illesztőhüvely, furat tűrése:H12; Hasított illesztőszeg, furat tűrése H9 vagy H11.
A hasított szegeknek többféle típusa van a hasítás helyzetétől, hosszától, valamint a szeg fejkialakításától függően. Alakjuk, méreteik a megfelelő szabványban megtalálhatók.
Az 3.3. ábrán a hengeres szegek alakja és méretei láthatók.
Hengeres szegek alakjai és méretei
3.3. ábra
Menetes, fejes csapszeg fő méretei (3.4. ábra):
Menetes fejes csapszeg
3.4. ábra
A kúposszegeket gyűrűk, tárcsák, kerékagyak tengelyre való rögzítésére, valamint géprészek helyzetének biztosítására használják (3.5. ábra). Az 1:50 kúposság miatt nagy pontosságot biztosítanak a géprészek gyakori újraszerelésekor is. Mivel a kúpos szeg alakzáró és erőzáró is, ezért biztos kötést ad lökésszerű terheléssel és rázkódással szemben is. A kúpos furat előállítása munkaigényesebb, mint a hengeres furaté, ezért ez a kötés költségesebb.
Kúposszeg kialakítások
3.5. ábra
Kúpos szeg méretei (3.6. ábra):
Kúpos szeg méretei
3.6. ábra
A hasított szegek alkalmazása egyszerűbb és olcsóbb, mint a hengeres és kúpos szegeké. A hasított szegeken három hosszirányú hasíték van, amelyeket behengerelnek, vagy beütnek. Az alkatrészeket szereléskor együtt fúrják ki és a nyers fúrt lyukba ütik be a hasított szeget.
A 3.7. ábrán hasított szegek főbb fajtáit láthatjuk:
a) ábrán a hasított szeg b) és d) ábrán a hasított csapszeg c) ábrán a hasított illesztőszeg d) ábrán a hasított kétcsapos szeg e) ábrán pedig a hasított félgömbfejű szeget láthatjuk.
Hasított szegek típusai
3.7. ábra
A hasított szegek felhasználására mutatunk be néhány példát (3.8. ábra):
Példák hasított szegek felhasználási területeire
3.8. ábra
Axiális rögzítőgyűrűk (helyzetbiztosító gyűrűk)
Csapszegeket, vagy tengelyre fűzött alkatrészeket (pl. gördülőcsapágyakat) horonyba helyezett rugalmas, egy helyen felhasított gyűrűkkel biztosíthatunk axiális elmozdulás ellen. Ugyanúgy a furatokba helyezett rögzítőgyűrűvel biztosíthatók a furatban ülő alkatrészek (dugattyúcsapszeg, gördülőcsapágyak stb.)
Az 3.9. ábrán normál kivitelű axiális rögzítőgyűrű látható tengelyekhez, míg az 57. ábrán furathoz. Ezek a gyűrűk szabványosak, méreteiket és beszerelési előírásukat azok határozzák meg.
Az ismertetet rögzítőgyűrűkön kívül a műszaki gyakorlatban még számos, más kialakítású rögzítőgyűrűt, gyorsrögzítőket (klipsz) fejlesztettek ki. Ezek az egyszerű, praktikus és olcsó elemek a korszerű konstrukcióknál jól használható és a szerelési technológiát egyszerűsítik, megkönnyítik. A kötések kialakításai, egyéb ismertetői termékkatalógusokban találhatók.
A rögzítőgyűrűket nem méretezzük csak szabványból, termékkatalógusból kiválasztjuk a szükséges méretnek megfelelően.
Axiális rögzítőgyűrű tengelyhez
3.9. ábra
Axiális rögzítőgyűrű tengelyhez (fent) és furathoz (lent)
3.10. ábra

| Önellenőrző feladatok
1. Mire használhatók a csapszegek?
| csuklók csapjaiként
| csapágyak gördülő elemeként
| csaptelep rögzítőelemeként
2. Mire használják a kúpos szeget?
| A kúposszegeket gyűrűk, tárcsák, kerékagyak leszedéséhez használják.
| Alkatrészek illesztésénél használják a kúposszeget.
| A kúposszegeket gyűrűk, tárcsák, kerékagyak tengelyre való rögzítésére, valamint géprészek helyzetének biztosítására használják.
3. Az alábbi állításokról döntse el, hogy igazak vagy hamisak!
A kúpos szeges kötésnek az az előnye, hogy könnyű legyártani. |
Az 1:50 kúposság miatt nagy pontosságot biztosítanak a géprészek gyakori újraszerelésekor is. |
A kúpos szeg nem helyezhető zsákfuratba. |
Mivel a kúpos szeg alakzáró és erőzáró is, ezért biztos kötést ad lökésszerű terheléssel és rázkódással szemben is. |
4. Mire kell ügyelni a hasított illesztőhüvely szerelésénél?
| Legyen megolajozva, hogy könnyen illeszthető legyen.
| Hogy egyenletes sebességgel helyezzük a furatba a szeget.
| Hasított illesztőhüvelynél ügyelni kell arra, hogy a csőszeget terhelő keresztirányú erő a hasíték síkjában működjék.
| Arra kell ügyelni, hogy a furat és a csap tengelyvonala egyvonalba essen.
5. Hogy lehet a fejnélküli csapszeget furatban axiálisan rögzíteni?
| Ragasztóval.
| Gyantával.
| Sasszeg+alátéttel.
| Hatlapfejű anyával.
6. Milyen esetben alkalmazzuk a belső menettel rendelkező kúpos csapszeget?
| Minden esetben alkalmazható, nincs megkötés.
| Ha nagy pontossággal kell a gépalkatrészt rögzíteni.
| Ha zsákfuratba helyezzük el a kúpos csapszeget.